চট্টগ্রাম, ১১ জুলাই (শীর্ষ নিউজ ডটকম): ৩০ ঘণ্টা হরতালের দ্বিতীয় দিনে চট্টগ্রামে  মাঠে নামেনি কোন দলের নেতাকর্মীরা। ফলে বেলা ১২টা পর্যন্ত অনেকটা ঢিলেঢালাভাবে পালিত হয়েছে হরতাল। কোন ধরনের মিছিল-সমাবেশ কিংবা পিকেটং না করায় আজ পুলিশ কাউকে গ্রেফতারও করেনি। হরতাল চলাকালে সকাল থেকে ছোট বড় সকল প্রকার যানবাহন চলাচল করতে দেখা গেছে। তবে সকালের দিকে যানবাহনের সংখ্যা কম থাকলেও বেলা বাড়ার সাথে সাথে নগরী কর্মমুখর স্বাভাবিক পরিবেশ সৃষ্টি হয়। সকাল থেকে বন্দরে পণ্য উঠানামা হলেও হরতাল শেষে বেলা ১২টার পর থেকে মালামাল ট্রাকে করে বাইরে যাচ্ছে বলে জানিয়েছেন বন্দর কর্তৃপক্ষ।  তবে ইসলামী ঐক্যজোটের পক্ষ থেকে  বলা হয়েছে সকালের দিকে নগরীর চকবাজার, লালখান বাজার, অঙ্েিজন এলাকায় হরতাল চলাকালে সভার আয়োজন করলেও পুলিশি বাধার কারণে তা সফল হয়নি। ঐক্যজোটের নগর প্রচার সম্পাদক মাওলানা ইকবাল খলিল বলেন, সকালে হাটহাজারী মাদ্রাসায় এবং বালুচড়া এলাকায় হরতালের সমর্থনে সমাবেশ হয়েছে। গতকাল প্রথম দিনে ব্যাপক ধরপাকড়, সড়ক অবরোধ, হলেও আজ তেমন কোন তৎপরতা ছিল না হরতালকারীদের। তবে নগরী এবং জেলার বিভিন্ন জায়গায় ব্যাপক পুলিশ মোতায়েন ছিল।  হাটহাজারী থানার ওসি আবুল কালাম জানান, হাটহাজারী বাসস্ট্যান্ডে হরতালকারীরা জড়ো হয়ে সমাবেশ করলেও তারা  কোন ধরনের মিছিল করতে পারেনি। সিএমপির বিভিন্ন থানার ওসিরা জানিয়েছেন আজ হরতালকারীরা নগরীর কোথাও মিছিল সমাবেশ করেনি। কেউ গ্রেফতারও নেই।  (শীর্ষ নিউজ ডটকম/এসআই/সস/১৩.১২ঘ.)